משה פלד (חבר הכנסת)

משה פלד (נולד ב-2 באפריל 1945), הוא חבר הכנסת לשעבר וקצין במילואים בצה"ל בדרגת אלוף-משנה.

ביוגרפיה
פלד, נולד ב-2 באפריל 1945, יליד וחבר בית השיטה. עם גיוסו לצה"ל התנדב פלד לחטיבת הצנחנים. בצנחנים עבר מסלול הכשרה כלוחם, קורס מ"כים חי"ר וקורס קציני חי"ר. לאחר הקורס שב לצנחנים ושימש במספר תפקידי פיקוד. לאחר מכן השתחרר מצה"ל. במילואים לחם פלד בשורות חטיבה 55 בקרב על ירושלים במלחמת ששת הימים ובמלחמת יום הכיפורים השתתף בצליחת תעלת סואץ במבצע אבירי לב. לאחר המלחמה ביצע הסבה לשריון והתקדם בתפקידי הפיקוד ושימש כמפקד גדוד 77 וכסגן מפקד החטיבה בחטיבה 7, כמפקד חטיבת עודד, כמפקד גדוד שריון 294 במלחמת שלום הגליל ולאחר מכן וכמפקד חטיבת מרכבות הפלדה בדרגת אלוף-משנה. כיום משמש כנהג ומוביל טנקים במילואים.

בשנת 1992 נבחר לכנסת ה-13 מטעם מפלגת צומת, במהלך כהונתו היה פלד חבר בוועדת הכנסת ובוועדת החוץ והביטחון.

וב-1996 נבחר לכנסת ה-14 הפעם במסגרת הליכוד-גשר-צומת. במהלך כהונתו הקים את סיעת יחיד "מכורה" שהתמזגה מאוחר יותר עם מפלגת מולדת בראשות רחבעם זאבי. באותה כנסת הוא שימש כסגן יושב ראש הכנסת.

בממשלה ה-27 כיהן כסגן שר החינוך, התרבות והספורט.

בבחירות לכנסת החמש עשרה מוקם במקום השמיני ברשימת האיחוד הלאומי ולא נבחר לכהונה נוספת. לקראת הבחירות לכנסת התשע עשרה (ינואר 2013) הודיע על כוונתו להתמודד בבחירות המקדימות לרשימת הבית היהודי, אך הוא לא התמודד בפועל. לקראת הבחירות לכנסת ה-21 (אפריל 2019) הכריז על תמיכה במפלגת הימין החדש בראשות נפתלי בנט ואיילת שקד, והוצב במקום ה-14 ברשימת המפלגה לכנסת. בבחירות לכנסת ה-24 במרץ 2021 הוצב במקום הסמלי ה-40 והאחרון ברשימת מפלגת הימין החדש שהתמודדה בבחירות אלו תחת הכינוי ימינה.

הוא כיהן כיושב ראש ועדת הביטחון של התנועות הקיבוציות וכיושב ראש פורום יישובי הצפון במאבק על רמת הגולן. משמש כמנהל פרויקטים בבנייה והרחבת יישובים.

למרות גילו המתקדם ודרגתו הבכירה פלד ממשיך גם היום להתנדב למילואים, וכן התנדב למילואים במלחמת לבנון השנייה, במבצע צוק איתן ובמבצע שומר החומות ובחרבות ברזל כנהג של מוביל טנקים.

חבר הוועד המייעץ של תנועת הביטחוניסטים.

חיים אישיים 
נשוי ליהודית ואב לארבעה. מתגורר בבית השיטה ויזם את הקמת בית הכנסת במקום.

קישורים חיצוניים

הערות שוליים

חברי כנסת מטעם צומת
חברי כנסת מטעם הליכוד-גשר-צומת
חברי כנסת מטעם סיעות יחיד
חברי כנסת מטעם מפלגת מולדת
מפקדי חטיבת עודד
חברי הכנסת השלוש עשרה
חברי הכנסת הארבע עשרה
מפקדי חטיבת מרכבות הפלדה
מפקדי חטיבה במילואים
מפקדי גדודים בחטיבה 7
אלופי-משנה בצה"ל
בית השיטה: אישים
פעילי מפלגת הימין החדש
סגני יושב ראש הכנסת בכנסת הארבע עשרה
ישראלים שנולדו ב-1945
חברי הביטחוניסטים